安樂窩示元德弟二首  其二
作者：裘萬頃
朝代：宋

paragraphs: 清泉出石竇，白雲卧山窩。
淋淫乍開霽，原野歡聲多。
吾廬近西峰，其下林婆娑。
解衣坐磐石，持竿釣清波。
主人忘機心，鷗鳥亦無他。
東魯與南郭，泰山等峩峩。
周子何人哉，自許不啻過。
一朝離草堂，山英遂橫戈。
折轅不得還，如此俗駕何。
仰視前修翁，鉛刀比太阿。
予弟山林人，心平氣自和。
懽然樂簞瓢，笑彼葷羶羅。
好書不厭觀，佳句時一哦。
煩賡紫芝曲，爲我醉時歌。